7. pauž sašutumu par ziņojumiem par izvarošanu un seksuālas vardarbības noziegumiem pret bērniem, sievietēm un vīriešiem, kurus neiedomājamā apmērā ir pastrādājušas visas karojošās puses; pauž dziļas bažas par ziņojumiem par bērnu nogalināšanu un sakropļošanu Tigrajas, Amharas un Afaras reģionā etnisku iemeslu dēļ, kas ir kara noziegumi un etniskā tīrīšana, un prasa nekavējoties pievērst uzmanību šādiem ziņojumiem; 8. atkārtoti aicina visu pušu spēkus ievērot starptautiskās cilvēktiesības, starptautiskās humanitārās tiesības un bēgļu tiesības; aicina Etiopijas Federācijas federālo valdību un Tigrajas reģionālo valdību nodrošināt notiekošā konflikta laikā pastrādāto kara noziegumu izdarītāju saukšanu pie atbildības; uzstāj, ka ir vajadzīga sadarbība starp vietējiem un starptautiskajiem dalībniekiem, jo īpaši Etiopijas Cilvēktiesību komisiju un ANO Cilvēktiesību padomi (UNHRC), lai nodrošinātu tiesisko aizsardzību cietušajiem un personām, kas izdzīvojušas visu veidu kara noziegumos un noziegumos pret cilvēci; 9. prasa, lai visām meitenēm un sievietēm Etiopijā būtu piekļuve seksuālajai un reproduktīvajai veselībai un ar to saistītajām tiesībām (SRVT); mudina ES un dalībvalstis palielināt atbalstu SRVT pakalpojumiem un jo īpaši kontracepcijai un piekļuvei drošiem abortiem, īpašu uzmanību pievēršot piekļuves nodrošināšanai Etiopijas reģionos, kurus skāris karš un humanitārā katastrofa; aicina Etiopijas valdību pildīt savu apņemšanos izmeklēt daudzos nopietnos ar dzimumu saistītas vardarbības gadījumus konfliktā, kurus izdarījušas visas karojošās puses; 10. pauž bažas par saņemtajiem ziņojumiem, kuros teikts, ka pieaug bērnu laulību un bērnu darba, cilvēku tirdzniecības un darījumu seksuālo attiecību gadījumi kā izmisuma līdzekļi, lai varētu izdzīvot Etiopijas reģionos, kurus skāris karš un humanitārā katastrofa; 11. aicina rīkoties, lai vērstos pret bēgļu un iekšzemē pārvietotu personu nolaupīšanu, tirdzniecību un seksuālu izmantošanu Tigrajā, Amharā, Afarā un Eritrejā, un sniegt palīdzību un aizsardzību visiem cietušajiem, nepieļaujot diskrimināciju rases vai etniskās piederības, valstspiederības, invaliditātes, vecuma, dzimuma vai seksuālās orientācijas dēļ; 12. mudina ES un tās dalībvalstis palielināt atbalstu ārkārtas rehabilitācijas centriem sievietēm un bērniem, tostarp izvarošanas rezultātā dzimušiem bērniem, kuros aizsargā un rehabilitē personas, kuras pārcietušas ar dzimumu saistītu vardarbību, cilvēku tirdzniecību un seksuālu izmantošanu; uzsver, ka ir svarīgi nodrošināt izdzīvošajiem cietušajiem pajumti, psihosociālos pakalpojumus un profesionālo apmācību, un aicina sniegt papildu atbalstu esošajām patversmēm; 13. atgādina, ka nāvessoda izpilde bez tiesas sprieduma, piespiedu pazušana, patvaļīga aizturēšana, spīdzināšana un slikta izturēšanās, piespiedu pārvietošana, seksuāla un ar dzimumu saistīta vardarbība, izvarošana un grupveida izvarošana bandās, uzbrukumi palīdzības sniedzējiem, uzbrukumi civilajai infrastruktūrai, piemēram, skolām un slimnīcām, un valsts un privātā īpašuma iznīcināšana un izlaupīšana ir kara noziegumi saskaņā ar starptautiskajām tiesībām; 14. aicina Komisiju un dalībvalstis atbalstīt iekšzemes pārskatatbildības iniciatīvas, kuru